KOMISSION TÄYTÄNTÖÖNPANOPÄÄTÖS (EU) 2015/144,

annettu 28 päivänä tammikuuta 2015,

menettelyjen vahvistamisesta Euroopan parlamentin ja neuvoston asetuksessa (EU) N:o 652/2014 tarkoitettujen eläintautien torjumiseksi toteutettavia kiireellisiä toimenpiteitä koskevien avustushakemusten ja maksupyyntöjen sekä niihin liittyvien tietojen toimittamista varten

(tiedoksiannettu numerolla C(2015) 250)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 36 artiklan 5 kohdan

sekä katsoo seuraavaa:

(1) Asetuksen (EU) N:o 652/2014 6 artiklan 1 kohdan mukaisesti jäsenvaltioille voidaan myöntää avustuksia kiireellisiin toimenpiteisiin, jotka on toteutettu jonkin kyseisen asetuksen liitteessä I mainitun eläintaudin esiintymisen vahvistuttua.

(2) Moitteettoman varainhoidon varmistamiseksi ja tautien hallintaa koskevien tietojen saamiseksi nopeasti on asianmukaista vahvistaa päivämäärät, joihin mennessä jäsenvaltioiden on toimitettava avustushakemuksensa ja maksupyyntönsä, ja täsmennettävä, mitkä tiedot on annettava. Erityisesti olisi toimitettava ensimmäiset ja ajantasaistetut arviot jäsenvaltiolle aiheutuneista kustannuksista.

(3) On tarpeen vahvistaa muuntokurssi, jota sovelletaan muunnettaessa niiden jäsenvaltioiden toimittamia arvioita ja maksupyyntöjä, joiden kansallinen valuutta ei ole euro.

(4) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Alustavat tiedot Jäsenvaltioiden on 30 päivän kuluessa siitä, kun kyseisen asetuksen liitteessä I mainitun taudin esiintyminen on virallisesti vahvistettu, toimitettava alustavat tiedot kyseessä olevien eläinten ja tuotteiden luokista ja kunkin luokan markkina-arvosta tämän päätöksen liitteessä I esitetyn mallin mukaisena sähköisenä tiedostona. Jäsenvaltioiden on samassa ajassa toimitettava kuvaus käynnissä olevista ja suunnitelluista toimista sekä lainsäädännöstä, jonka perusteella määritetään korvattavien eläinten ja tuotteiden arvo.

2 artikla Tiedot arvioiduista kustannuksista Jäsenvaltioiden on viimeistään kahden kuukauden kuluttua taudin esiintymisen virallisesta vahvistamisesta toimitettava komissiolle asetuksen (EU) N:o 652/2014 6 artiklan 1 kohdan mukaista avustusta koskeva hakemus, joka on laadittu liitteessä II esitetyn mallin ”Alustava talousarvio” mukaisena sähköisenä tiedostona ja sisältää seuraavat: a) arvio asetuksen (EU) N:o 652/2014 8 artiklan 1 kohdan a ja c alakohdassa tarkoitetuista kustannuksista, jotka aiheutuvat korvausten suorittamisesta omistajille; b) arvio asetuksen (EU) N:o 652/2014 8 artiklan 1 kohdan b ja d–g alakohdassa tarkoitetuista toimintakustannuksista; c) tapauksen mukaan arvio asetuksen (EU) N:o 652/2014 8 artiklan 1 kohdan h alakohdassa tarkoitetuista muista taudin hävittämisen kannalta olennaisista kustannuksista asianmukaisine perusteluineen. Edellä 1 artiklassa tarkoitettujen toimien kuvausta pidetään avustushakemuksen osana. Jäsenvaltioiden on kahden kuukauden välein ensimmäisessä kohdassa tarkoitettujen tietojen toimittamisen jälkeen toimitettava ajan tasalle saatetut tiedot kyseisessä kohdassa tarkoitetuista kustannuksista.

3 artikla Maksupyynnöt Jäsenvaltioiden on kuuden kuukauden kuluessa rahoituspäätöksessä vahvistetusta päättymispäivästä tai taudin hävittämisen vahvistamisesta, sen mukaan kumpi päivämäärä on aikaisempi, toimitettava komissiolle: a) aiheutuneita tukikelpoisia kustannuksia koskeva maksupyyntö tämän päätöksen liitteessä III esitetyn mallin mukaisena sähköisenä tiedostona; b) maksupyyntöä tukeva kustannuseritelmä sekä yksityiskohtaiset tiedot aiheutuneista ja maksetuista kustannuksista tukikelpoisten kustannusluokkien mukaisesti eriteltyinä tämän päätöksen liitteessä IV esitetyn mallin mukaisena sähköisenä tiedostona; c) tämän päätöksen liitteen V mukainen tekninen raportti.

4 artikla Muuntokurssi Jos arvioitujen kustannusten jäsenvaltiolle aiheutuneiden menojen määrät on ilmaistu muussa valuutassa kuin euroina, kyseisen jäsenvaltion on muunnettava kustannukset euromääräisiksi käyttämällä viimeisintä muuntokurssia, jonka Euroopan keskuspankki on vahvistanut ennen sen kuukauden ensimmäistä päivää, jona kyseinen jäsenvaltio jättää hakemuksen.

5 artikla Osoitus Tämä päätös on osoitettu kaikille jäsenvaltioille.

Tehty Brysselissä 28 päivänä tammikuuta 2015. Komission puolesta Vytenis ANDRIUKAITIS Komission jäsen

(1) EUVL L 189, 27.6.2014, s. 1.